
הכנסת העשרים
מושב שלישי
<פרוטוקול מס' 300>
מישיבת ועדת החוקה, חוק ומשפט
יום שלישי, י"ג בכסלו התשע"ז (13 בדצמבר 2016), שעה 12:00
<סדר היום:>
<תקנות העבירות המינהליות (קנס מינהלי - יערות)(תיקון), התשע"ו-2016>
נכחו:

<חברי הוועדה:> 
ניסן סלומינסקי – היו"ר
ענת ברקו

אורי מקלב

חברי הכנסת:
שרן השכל
<מוזמנים:> 
	יפעת רווה
	–
	עו"ד, משרד המשפטים

	ארז ברקאי
	–
	פקיד יערות, משרד החקלאות ופיתוח הכפר

	חגי שניר
	–
	מנהל מחוז מרכז, משרד החקלאות ופיתוח הכפר

	זיו דניאלי
	–
	עו"ד, משרד החקלאות ופיתוח הכפר

	יולי קומפורט
	–
	עו"ד, משרד החקלאות ופיתוח הכפר

	אלון זס"ק
	–
	סמנכ"ל משאבי טבע, המשרד להגנת הסביבה

	אילן שדה
	–
	ראש המועצה מנשה, עיריות ומועצות אזוריות ומקומיות

	לאה פרי
	–
	מהנדסת המועצה האזורית מנשה, עיריות ומועצות אזוריות ומקומיות

	יהושע שלמה זוהר
	–
	שדלן/ית (גורן עמיר יועצים בע"מ), מייצג/ת את מפחמות מנשה


<ייעוץ משפטי: >
אפרת חקק
ניצן רוזנברג
<מנהל/ת הוועדה:>
אסף פרידמן
<רישום פרלמנטרי:>
רויטל יפרח
<תקנות העבירות המינהליות (קנס מינהלי - יערות)(תיקון), התשע"ו-2016>
<היו"ר ניסן סלומינסקי:>
צהרים טובים לחברי חברי הכנסת, לאנשי הממלכה, לאורחים. אילן, אתה היחיד מראשי המועצות או שיש עוד?
<אילן שדה:>
אני היחיד.

<היו"ר ניסן סלומינסקי:>
אתה תייצג אותם גם, אילן שדה. אז נתחיל. חגי, תציג את עצמך לפרוטוקול. כל מי שידבר רק שיציג את עצמו לפרוטוקול גם אם אנחנו מכירים אותו.
<חגי שניר:>
אני ממשרד החקלאות. אנחנו נמצאים פה בסיום של תהליך של תיקון תקנות של פקודת היערות שאושרו בוועדת הפנים והגנת הסביבה לפני כחודש. הן יכנסו לתוקף באמצע ינואר, שמדברות על חובת קבלת רישיון כריתה והובלה לגדמי עצי אבוקדו והדרים.
התהליך נבע מבעיה סביבתית קשה שנוצרה בעקבות פעילות המפחמות בשטחי יו"ש, בעיקר בצפון השומרון, באזור הכפר יעבד, כשהזיהום הסביבתי הגיע בכל יום כמעט לכיוון הישובים של גזרת חריש ומועצה אזורית מנשה עד פרדס-חנה, חדרה, ויצר מצב בו עשרות אלפי אנשים התעוררו מדי לילה כשעשן בתוך הבית שלהם.
<היו"ר ניסן סלומינסקי:>
הם עושים פחמים כדי למכור את זה אחר כך?

<חגי שניר:>
תהליך ייצור הפחמים הטבעי, המקורי, הוא על ידי ערימת עצים ירוקים, לא מיובשים. מדליקים אותה בצורה איטית ומכסים אותה באדמה, ואז היא בוערת מבפנים ומייצרת המון עשן אבל העץ לא מתכלה אלא נוצר פחם. אחרי 48-72 שעות מכבים את הערימה ומוציאים את הפחמים מבפנים, אורזים את זה ומוכרים את זה, וזה משווק כפחמים למנגלים וכולי.

<היו"ר ניסן סלומינסקי:>
ראיתי שעצי אבוקדו – כלומר, הפחם יותר יקר מהאבוקדו, ששווה להם לכרות את עץ האבוקדו בשביל פחם?
<חגי שניר:>
לא. חומר הגלם שמגיע, מגיע ממטעי אבוקדו ומטעי הדרים שנכרתים לצורך שנטוע, לא לצורך ייצור הפחם. כלומר, המטע נכרת כי הוא לא מניב או שרוצים להחליף את הזן או שהמטע חלה וצריך להחליף את העצים, והיעד שכל העצים זורמים אליו היה המפחמות באופן טבעי כי הן שלמו כסף ועשו את כל העבודה בעבור העץ.

<היו"ר ניסן סלומינסקי:>
כמה אחוז מהעצים האלה מגיעים מישראל וכמה אחוז מגיעים מאיו"ש עצמו?

<חגי שניר:>
אין באיו"ש כמעט מטעי אבוקדו והדרים - - 
<אילן שדה:>
100%.
<חגי שניר:>
- - הכל מישראל. כל מה שהוא פחמי הדרים ואבוקדו. יש גם פחמים שעושים קצת מעצים אחרים אבל זה זניח ונחשב פחות איכותי. פחם ההדרים נחשב האיכותי ביותר ולכן, 100% כמעט מגיע מהפרדסים בישראל, בעיקר באזור המרכז בין עפולה, אם אני תוחם את זה, לאזור אשקלון. זה אזור ההדרים העיקרי.
<איתן ברושי (המחנה הציוני):>
באיזה סדר גודל מדובר?

<חגי שניר:>
כל שנה נכרתים כ-10,000 דונם פרדסים ומטעי אבוקדו לצרכים שפירטתי קודם. בממוצע, זה הממוצע של השבע שנים האחרונות.

<היו"ר ניסן סלומינסקי:>
כמה כסף זה מניב, דבר כזה?

<אורי מקלב (יהדות התורה):>
מה זה אומר בגזם? איך מודדים גזם? בנפח?
<חגי שניר:>
כן, במטר קוב. כל דונם פרדס מייצר כשבעה מטר קוב גזמים של עצים, אם אני שם את הגזם בצד, אני לא מדבר על העלים והענפים הקטנים אלא רק הגדמים, העצים שיש להם עובי מסוים - שבעה מטר קוב לכל דונם.

<היו"ר ניסן סלומינסקי:>
כמה השווי הכספי שמוציאים מדבר כזה?

<חגי שניר:>
אנחנו יודעים שהיום השווי להסקה, מי שקונה עצי הסקה לביתו, לקמין שלו – משלם כ-400 שקל למטר קוב על עץ הדרים חתוך כולל הובלה עד הבית. כלומר, כל התהליך כולו, מהפרדס ועד בית הלקוח, כ-400 שקל למטר קוב, כשאנחנו לא יודעים בדיוק כמה הפחמאים ביעבד משלמים אבל אנחנו מעריכים שהם משלמים - - 
<היו"ר ניסן סלומינסקי:>
זה על עץ או על פחם מה שאמרת?
<חגי שניר:>
על עץ.
<היו"ר ניסן סלומינסקי:>
אז פחם צריך להיות יותר יקר. הרי הם הפכו כבר למשהו פחמי יותר, ומוכרים את הפחם.
<חגי שניר:>
הם מוכרים את הפחם.

<היו"ר ניסן סלומינסקי:>
אז הפחם בטח יקר יותר.

<חגי שניר:>
הפחם שווה יותר אבל זה גם פחות כמות. הפחם מאבד משקל - - 
<אורי מקלב (יהדות התורה):>
מה התקנות אומרות על מכירת הגזם והובלת הגזם?
<חגי שניר:>
התקנות אומרות שכל חקלאי שרוצה לכרות את הפרדס שלו חייב להוציא רישיון כריתה, כמו שכל אדם צריך להוציא רישיון על כל עץ אחר. צריך להוכיח שהוא מפנה את הגדמים למקום מוסדר שאושר וחייב להוציא רישיון הובלה למשאית שעושה את ההובלה. כמו תעודת משלוח אבל גם רישיון הובלה סטנדרטי.
<היו"ר ניסן סלומינסקי:>
במילים פשוטות – נניח אם לי יש בגינה עץ ואני רוצה לעקור אותו, על פי החוק היבש - אם אני רוצה לעקור אותו, אני חייב לקבל אישור? רישיון?
<חגי שניר:>
זה לא קשור לפקודת היערות מה ששאלת עכשיו. לצורך הענין, אם העץ הוא עץ בוגר ועונה להגדרה של עץ בוגר – כלומר, קוטר גזעו הוא מעל 20 ס"מ בחצר שלך, אתה צריך אישור כדי לכרות אותו.

<היו"ר ניסן סלומינסקי:>
רק אם זה עץ אבוקדו או הדר?

<חגי שניר:>
לא, על כל עץ.

<היו"ר ניסן סלומינסקי:>
על כל עץ. הבנתי.

<אורי מקלב (יהדות התורה):>
אדוני היושב ראש, אתה גם משלם אגרה על הכריתה, גם אם אתה כורת לבד אתה משלם אגרה. גם פה - - 
<היו"ר ניסן סלומינסקי:>
זה גם לפי ההלכה שאסור לכרות סתם עצים, ובטח שלא עצי פרי, רק אם יש איזה צורך או מה. זה לא פשוט.

<חגי שניר:>
התהליך הזה יהיה פטור מאגרה.

<היו"ר ניסן סלומינסקי:>
עכשיו, אתם מדברים כרגע לא על העקירה, כי זה קיים בישראל. אתם מדברים על ההובלה, כי זו הדרך היחידה אולי למנוע - - 
<אורי מקלב (יהדות התורה):>
אדוני, רגע. עד היום, לפי התקנות האלה, עקירה של פרדס היתה מצריכה רישוי? לא.
<חגי שניר:>
באופן פורמאלי, לפי החוק - כן.

<אורי מקלב (יהדות התורה):>
אדם רוצה מתוך הפרדס שלו לעקור כמה עצים שהתייבשו או שהם חולים, אז היה צריך רישיון?
<חגי שניר:>
כן.

<אורי מקלב (יהדות התורה):>
אבל באופן מעשי זה לא היה קורה.

<חגי שניר:>
באופן מעשי זה לא היה קורה ולכן, תיקנו את התקנות הספציפיות האלה.

<אורי מקלב (יהדות התורה):>
פעם ראשונה הוא יצטרך לקבל רישיון עקירה, פעם שנייה הוא מקבל רישיון עקירה רק אם הוא יראה לאן הוא מפנה את הגזם. הוא צריך אישור משלוח, כמו שאנחנו רואים, ומה עוד יש לו?

<חגי שניר:>
רישיון הובלה.
<אורי מקלב (יהדות התורה):>
רישיון הובלה לאן הוא מוביל את זה ואיזו כמות.

<חגי שניר:>
נכון.

<אורי מקלב (יהדות התורה):>
יש לכם תקנים על פיקוח?
<חגי שניר:>
כן. כל המערך הזה תוגבר ב-12 פקחים שהתווספו ל"יחידת דוד" שיושבת במעברים בין ישראל לאיו"ש, בנוסף לפקחים הקיימים שם, רק לנושא הזה, שהם יוכלו לעצור משאיות שמגיעות למעבר. ועוד שלושה פקחים שיסתובבו בכל המרחב שבין עפולה לגדרה בתוך שטח ישראל ובאזורים - - 
<אורי מקלב (יהדות התורה):>
מה הגמה? מה זה רוצה להוביל? לא לתת את הרישיונות האלה? מה אתם רוצים להוביל בזה?

<היו"ר ניסן סלומינסקי:>
זה יוצר בעיות אקולוגיות.
<אורי מקלב (יהדות התורה):>
אין ספק. השאלה מה הועילו חכמים בתקנתם?

<היו"ר ניסן סלומינסקי:>
ברגע שהם ייקנסו אז אנשים ישראלים - - 
<אורי מקלב (יהדות התורה):>
לא ייקנסו. הוא ייבקש רישיון ואז? השאלה אם היא אם יתנו לו או לא יתנו לו?

<היו"ר ניסן סלומינסקי:>
בטח שלא.

<אורי מקלב (יהדות התורה):>
אם אותן משרפות או איך אתם קוראים להם? אותן מפחמות, אם היעד יהיה לשם, הוא לא יקבל היתר.
<חגי שניר:>
נכון.

<אורי מקלב (יהדות התורה):>
זאת אומרת, הוא צריך להביא את הגזם הזה למקום שהוא תחת בקרה או תחת מקום מורשה. יש מקומות מורשים, שמה עושים עם הגזם הזה?
<חגי שניר:>
המשרד להגנת הסביבה יצא בקולות קוראים למקומות כאלה שיהיו מגודרים, מסודרים, עם שמירה, עם מרסקת שתרסק את הגדמים האלה - -
<אורי מקלב (יהדות התורה):>
ולא יהיה צורך - - - אל לצורך דברים אחרים. זה בתוך ישראל.
<חגי שניר:>
ברגע שהמרסקת מרסקת הוא נהיה שבבים כמו נסורת והוא לא רלוונטי לשום שימוש של פחם. זאת המטרה הסופית שלנו. לייצר, שוב, שיהיה מנגנון כלכלי.

<אורי מקלב (יהדות התורה):>
אז דינן של המפחמות האלה בעצם להיסגר. לכאורה. זה היעד.

<חגי שניר:>
כן. 
<אורי מקלב (יהדות התורה):>
היה איזה דיבורים על זה?

<חגי שניר:>
עם מי? אם הפלסטינים? לא היה שום דבר.
<אורי מקלב (יהדות התורה):>
בעצם סוגרים. המטרה היא לסגור את - - 
<היו"ר ניסן סלומינסקי:>
זה רק במקום הזה או מאתרים בכל שטחי - - 
<חגי שניר:>
רוב המפחמות מרוכזות בכפר אחד, ביעבד ליד ג'נין. שם כל המשפחות עוסקות בזה. כל הגברים שם מתים בגיל 40 מסרטן.
<אורי מקלב (יהדות התורה):>
יכול להיות ששם לא מתים והעשן הולך רחוק יותר, כמו הרמקולים של המואזין. אצלם לא שומעים את זה, שומעים את זה אצלנו.

<היו"ר ניסן סלומינסקי:>
טוב. אז אני מבין שבוועדת הפנים - - 
<חגי שניר:>
הם מתעסקים בעשן הזה כל היום והלילה.

<אורי מקלב (יהדות התורה):>
זה מביא את זה לחריש או למקום אחר.

<היו"ר ניסן סלומינסקי:>
- - אני מבין שבוועדת הפנים אישרתם את הנושא עצמו ואנחנו צריכים רק לקבוע את הקנסות. יש מישהו מהממלכה שרוצה להוסיף?

<אורי מקלב (יהדות התורה):>
תגיד את הסכומים.

<היו"ר ניסן סלומינסקי:>
עוד מעט. קודם כל מהממלכה, אולי מישהו רוצה להוסיף. אחר כך אני אגיד את הסכומים. זהו? כי בדרך כלל שנעמה או יפעת נמצאות... 
<יפעת רווה:>
- - - 

<היו"ר ניסן סלומינסקי:>
אוקי. מה הסכומים שאתם מדברים?

<חגי שניר:>
בהתחלה דיברנו בתקנות, כפי שהועברו אליכם - דיברנו על 2000 שקלים לטון ליחיד וכפל קנס לתאגיד. לאחר חשיבה נוספת חשבנו להמיר את יחידת המידה. מכיוון שמדובר על יחידת מידה של מטר קוב בנפח, אנחנו רוצים שגם הקנס יהיה בנפח כי לא הגיוני שכל פקח שתופס משאית ייקח אותה למאזני גשר לשקילה ויתחיל הוויכוח אלא כשרואים משאית, אפשר לאמוד את נפח המטען בפעולה פשוטה. ולכן, אנחנו רוצים להטיל 500 שקל על כל מטר קוב כך שמשאית ממוצעת שהנפח שלה הוא 20 מטר קוב – אם היא תהיה עמוסה באופן מלא בגדמים, הקנס יהיה עליה 10,000 ש"ח, כאשר הקנס יכול להיות מושת גם על בעל המשאית, כלומר בעל הרישיון של המשאית, בעל רישיון הרכב וגם על המגדל שממנו יצאה המשאית.
<היו"ר ניסן סלומינסקי:>
מה ההבדל בין תאגיד לפרטי? עדין אתם עושים הבדל?
<חגי שניר:>
יש פה כפל קנס לתאגיד. ממה שאנחנו רואים, זה לא כל כך רלוונטי לפה - רוב הקבלנים שעוסקים בעניין הזה זה לא תאגידים אלא פרטיים, עוסקים מורשים כאלה ואחרים.

<היו"ר ניסן סלומינסקי:>
אז אתם יורדים מהאבחנה בין תאגיד לפרטי.
<אורי מקלב (יהדות התורה):>
אבל למה שהחוק לא יאשר את זה? 

<היו"ר ניסן סלומינסקי:>
יאשר?

<אורי מקלב (יהדות התורה):>
למה לא לאשר שתאגיד יהיה יותר? למה לא להשאיר.
<אפרת חקק:>
אני רוצה להסביר מה היתה הבעיה שלנו עם המקוריים שהוצאו ואולי גם עם הסכום המוצע עכשיו - - 

<היו"ר ניסן סלומינסקי:>
זה יותר ממה שמותר.

<אפרת חקק:>
כן. נחזור שנייה לזכויות יסוד של עבירה מינהלית, מה אנחנו עושים בעבירה מינהלית – אנחנו לוקחים עבירה פלילית שקבועה בחוק והופכים אותה לעבירה שאפשר להוציא בגינה קנס מידי על המקום, על ידי פקח. אבל העונש המרבי לעבירה הזאת, העבירה החדשה הזאת של הובלת עצים – העונש המקסימלי אחרי ההליך הפלילי הוא 14,400 ₪ - - 

<היו"ר ניסן סלומינסקי:>
לפטור?

<אפרת חקק:>
למקרה העבירה, שזה אומר - - 

<אורי מקלב (יהדות התורה):>
במקרה הזה או באופן כללי?

<חגי שניר:>
להובלה ללא רישיון.
<אפרת חקק:>
להובלה ללא רישיון. אם תראו בעמוד - - 

<אורי מקלב (יהדות התורה):>
14,400 - - 

<אפרת חקק:>
כתוב: העבירה עצמה קבועה בסעיף 15 לפקודת היערות: לא יכרות אדם אילן וכולי, לא יוביל אדם אילן וכולי, ואז בסעיף 17 כתוב שהמוביל אילן וכולי, הינו קנס כאמור בסעיף 61א(1) שזה מקסימום 14,400 ש"ח.
<אורי מקלב (יהדות התורה):>
זה לא כתוב, את זה את אומרת.

<אפרת חקק:>
61א(1) – זה כתוב בחוק העונשין, שזה 14,400. זה הקנס המקסימלי ששופט יכול להטיל על עבריין אחרי הליך פלילי בעבירה הזאת. מה שקורה זה שאם אנחנו, בקנס המינהלי, קובעים קנס שהוא בדרך כלל מגיע די קרוב למקסימום אז אנחנו לדעתי חוטאים בשני דברים: 1. מבחינת ההלימה – בדרך כלל אנחנו חושבים שהעונש המרבי בחוק צריך לחול אך ורק במקרים הכי חמורים, לא במקרה הרגיל. זה הטיעון המהותי. יש גם טיעון מאד פרקטי - - 

<היו"ר ניסן סלומינסקי:>
דוחפים אותם לבית משפט.

<אפרת חקק:>
נכון. וטיעון פרקטי, כמו שאתה יודע – אם אין לך מה להפסיד אז שווה לך לבקש להישפט כי השופט יכול רק - - 
<אורי מקלב (יהדות התורה):>
אני לא הייתי בדיון בוועדת הפנים, אני קצת אבהיר את הדברים: לשופט אין אפשרות לתת עונש מאסר? רק קנס.

<אפרת חקק:>
לא. רק קנס עד 14,400.

<אורי מקלב (יהדות התורה):>
בעצם עד היום ידענו מה שאת לימדת אותי, שהקנסות נגזרים מסדר גודל של העבירה. ככל שהעבירה יותר חמורה, עונש המאסר יותר חמור אז ככה גודל הקנס בהתאמה.

<אפרת חקק:>
נכון.

<אורי מקלב (יהדות התורה):>
איפה שיש עונשי מאסר עד שנה זה היה אפשר גם 14,400, נכון? ועכשיו כשאין מאסר אז את אומרת שמה שקבע החוק, מה שהשופט יכול לתת זה 14,400. למה קבעו את זה ככה?
<אפרת חקק:>
אני לא הבנתי למה זה קרה.

<אורי מקלב (יהדות התורה):>
למה אתם לא משתתפים בדיונים של ועדת הפנים?

<אפרת חקק:>
זו שאלה רוחבית. יש - - -
<אורי מקלב (יהדות התורה):>
משרד המשפטים כן היה שם? אני סתם שואל: בחקיקה, למה לא צפיתם פני עתיד? למה לקחתם על רובד מאד נמוך של קנסות. מה הביא אתכם? מדוע חשבתם ש - - 
<אפרת חקק:>
זה מ-2012 - - 
<יפעת רווה:>
בחקיקה המקורית, האמת היא שלא היינו - - - אני יכולה לברר את זה אבל אני יכולה לברר את זה אבל אנחנו אישית לא היינו מעורבות בזה.

<אורי מקלב (יהדות התורה):>
היתה אפשרות עכשיו בוועדת הפנים, בחקיקה, לקבוע שלשופט תהיה אפשרות לקבוע קנס יותר גדול? היתה אפשרות לוועדת הפנים?
<חגי שניר:>
זה תיקון חקיקה.
<אפרת חקק:>
הם היו יכולים לבקש תיקון חקיקה.

<אורי מקלב (יהדות התורה):>
בסדר, זה השלכה לתיקון חקיקה. זה לא חוק בפני עצמו. בחקיקה הזאת אפשר לעשות תיקון - -
<חגי שניר:>
החקיקה בוועדת הפנים היתה צו, לא היתה חקיקה.
<היו"ר ניסן סלומינסקי:>
רגע, אנחנו קצת הסתבכנו. לא הסתבכנו אבל בוועדת הפנים זה היה צו וממילא לא היתה אפשרות לשנות. ב. יכול להיות שהעונש הזה, הסכום הזה הוא מספיק גבוה כדי להרתיע, אז לא בטוח שיש צורך לשנות.
<יפעת רווה:>
הסכומים האלה, אני לא יודעת מה הם ספציפית פה אבל לפעמים הסכומים האלה זה פשרה בוועדה. יש כל מיני דינמיקות שמביאות לסכום סופי אבל כמו שאני אומרת, לא הייתי מעורבת בזה אז - -  

<אורי מקלב (יהדות התורה):>
אני אגיד לך למה זה מפריע לי: באה יפעת ואומרת:  אתה לא יכול, היא חושבת שזה גבוה מדי. אי אפשר לתת קנס - -
<היו"ר ניסן סלומינסקי:>
לא זה, מה שהיה בהתחלה הסכום.

<אפרת חקק:>
אני לא יודעת, עכשיו זה 10,000 במקום 14,000.
<היו"ר ניסן סלומינסקי:>
אני אגיד לך – קודם, הסכומים שהם נתנו בהתחלה, כשעשו את החישוב, הגיעו כמעט ל-14,000. ואז באמת מה שהיא אומרת זה שטות כי אם זה כמעט זה, אז א. זה הקיצון ו-ב. כל אדם יגיד: טוב לי ללכת לבית משפט, מקסימום אני ארוויח. 10,000 זה כבר סכום שהוא רחוק - -
<אפרת חקק:>
אבל השאלה היא גם איך הגעתם ל-10,000? למה דווקא - - 

<אורי מקלב (יהדות התורה):>
רק הערה קטנה, אפרת: אני מציע ככה – החוק אומר על כל עבירה כזאת, נכון? אם אנחנו נקבע שכל מטר קוב זה הקנס - - 

<היו"ר ניסן סלומינסקי:>
זה קבעו. כאן זה על משאית.
<אורי מקלב (יהדות התורה):>
משאית, אבל אם תקבע - - 

<חגי שניר:>
הקנס הוא על מטר קוב.
<היו"ר ניסן סלומינסקי:>
הקנס הוא על מטר קוב והוא הכפיל את זה במשאית.

<אורי מקלב (יהדות התורה):>
ובית המשפט, מה סמכותו לתת? על כל עבירה. אבל מה זה כל עבירה? אם היחידות יותר קטנות, העבירה, ממילא בבית משפט זה יגיע להרבה יותר. אם התביעה שלך היא לא על משאית אלא על כל מטר 

קוב, אתה מחלק את זה ליותר יחידות - - 
<היו"ר ניסן סלומינסקי:>
תפסת משאית...
<אורי מקלב (יהדות התורה):>
- - השופט יכול לתת על כל אחד - - 
<היו"ר ניסן סלומינסקי:>
לא, לא. זה נקרא מקרה אחד. הוא לא יעשה את זה.

<אפרת חקק:>
השופט עכשיו לא יכול לעשות את זה טונה או מטר קוב - -

<אורי מקלב (יהדות התורה):>
לפי העבירה.

<אפרת חקק:>
לפי המקרה. לפי מקרה העבירה. אנחנו אומרים לפקחים: אתם יכולים להטיל קנס לפי מגבלות מסוימות כמו טון אבל בית משפט לא יכול לעשות את זה.

<אורי מקלב (יהדות התורה):>
כמה פעמים הגענו כאן שבתוך אותו מקרה אתה יכול לתת על כל מיני יחידות. נניח שזה מגיע לצער בעלי חיים אז הקנסות הם לא רק על משאית. הם הולכים לפי לולים.
<אפרת חקק:>
שהפקח יכול להטיל. לא בהכרח בית המשפט - - 

<אורי מקלב (יהדות התורה):>
כן, הפקח. אבל אם אנחנו נאפשר לפקחים לתת את הקנסות לפי מטר קוב למשל, אז המשאית לא יגיע ל-10,000, הוא יגיע להרבה יותר.

<היו"ר ניסן סלומינסקי:>
לא, הוא יגיע ל-10,000.

<אפרת חקק:>
הוא יגיע ל-10,000.
<היו"ר ניסן סלומינסקי:>
ההיפך, זה ההערכה שלהם. הוא הכפיל את זה פשוט.
<אורי מקלב (יהדות התורה):>
לא, הוא יכול לתת אבל כל מטר קוב.
<היו"ר ניסן סלומינסקי:>
לא, לפי מטר קוב הוא רצה 500 שקל - - 
<אורי מקלב (יהדות התורה):>
אז אנחנו נגדיל שם.

<היו"ר ניסן סלומינסקי:>
בשביל מה? 10,000 שקל - - 

<אורי מקלב (יהדות התורה):>
כי אני רוצה להגיע שיהיה פער גדול מאד שבית המשפט - - 

<היו"ר ניסן סלומינסקי:>
הפוך, כי כאן מדובר על הפקח. אם אתה תגדיל לפקח אז לא יהיה משתלם לאיש – הוא ילך לבית משפט כי הוא רק יכול להרוויח. הפוך. אז 10,000 של פקח זה בסדר מול 14,400 של בית משפט.
<אורי מקלב (יהדות התורה):>
אני אשאל אותך אחרת: אם על כל קוב הוא ייתן דוח? איך שהוא, יחידת הספירה שלו היא מטר קוב. לא משנה משאית, משאית טנדר, ההנחיה של הפקח, מה שאנחנו מנחים אותו גם כן זה על כל מטר קוב הוא יכול לתת יחידת קנס, נחליט אם זה 1,000 שקל או 500 שקל נניח אבל בית משפט, אם זה היה רק מטר קוב, בית משפט יכול להטיל עליו גם 14.
<אפרת חקק:>
נכון.

<היו"ר ניסן סלומינסקי:>
אם זה מקרה, כן. אבל אם אתה לוקח משאית ומפרק - - 
<אורי מקלב (יהדות התורה):>
יש פער בין מה שבית משפט ומה שפקח נותן. בית משפט לא יכול להגיד: לא, אני נותן פחות מזה – אם המשאית תימדד לא לפי המשאית אלא מטר קוב כפול 1,000 שקל או 1,500 שקל, ואז מי שלוקח משאית יגיע להרבה יותר - - 
<חגי שניר:>
אתה מדבר על כפל קנסות, אם אני מבין נכון?
<אורי מקלב (יהדות התורה):>
לאל, יחידות הספירה שלו הן יותר קטנות.

<חגי שניר:>
על כל מטר קוב אני אתן קנס?

<אורי מקלב (יהדות התורה):>
למה לא?

<היו"ר ניסן סלומינסקי:>
אורי, לולים זה משהו אחר. הם כאן לקחו משאית. למה? כי אם הוא יצטרך כל פעם ללכת ולמדוד ולשקול - - 
<אורי מקלב (יהדות התורה):>
רגע, ואם זה טנדר? אם זה משאית קטנה?

<חגי שניר:>
אז אני אמדוד את הקוב במשאית קטנה ואני אתן לו על שלושה קוב, על שישה קוב במכפלה של 500 שקל, אז זה יהיה 3,000 שקל.
<אורי מקלב (יהדות התורה):>
אני מציע להגדיל.

<היו"ר ניסן סלומינסקי:>
העונש על קוב אחד זה 500 שקל, זה מה שהם אומרים. כשאני שאלתי כמה זה על משאית, אז הוא ענה לי שבחישוב שלהם במשאית יש - - 
<אורי מקלב (יהדות התורה):>
אני מציע לא לתת לפי משאית אלא לפי קוב.
<אפרת חקק:>
הוא נותן את זה לפי קוב. השאלה מה הסכום שאתה נותן על כל קוב כדי שבמקרה הרגיל, הסטנדרטי, כמה אתה מצפה - -
<אורי מקלב (יהדות התורה):>
אז למה את טוענת שלבוא לבית משפט זה כמעט אותו דבר? בית משפט צריך להסתכל על זה כמו על כל יחידה.

<היו"ר ניסן סלומינסקי:>
לא, אם הם תפסו משאית אז בית משפט לא יסתכל על זה כשבעה מקרים נפרדים. לא יעשו את זה.
<אפרת חקק:>
אנחנו לא יכולים לשנות עכשיו את העונש המקסימלי של בית המשפט.
<אורי מקלב (יהדות התורה):>
אנחנו יכולים להחליט אבל שההנחיה צריכה להיעשות שיש דוח וקנס על כל יחידה של קוב.
<היו"ר ניסן סלומינסקי:>
כן, אבל כשהוא יגיע לבית משפט ויגידו: תפסו את המשאית, בית משפט לא יגיד שזה שבעה מקרים נפרדים.

<אורי מקלב (יהדות התורה):>
לא תפסו משאית, תפסו שבעה מטר קוב.

<היו"ר ניסן סלומינסקי:>
לא, הוא ישאל. בבית משפט זה לא ילך להערכתי.

<אפרת חקק:>
זה מנוגד לחוק העונשין.

<אורי מקלב (יהדות התורה):>
למה? פקחי עירייה רואים אדם שתולה מודעות שלא כחוק בתוך תחנת אוטובוס מקדימה, מצד ימין ומצד שמאל. פקח עירוני נותן לו שני דוחות, נותן לו שלושה דוחות, מגיעים ל-70 דוחות על 70 מודעות שהוא עשה ברדיוס של קילומטר.

<היו"ר ניסן סלומינסקי:>
זה עבירות נפרדות.

<אילן שדה:>
זה חוק עזר לפי גודל המודעה.
<נעמה פויכטונגר:>
אני רק רוצה להבהיר: היסוד העובדתי של ההובלה הוא עבירת ההובלה. ברגע שכל הגדמים האלה הועמסו על משאית, העבירה היא עבירה אחת, היתה הובלה אחת. אפשר למדוד את הכמות שלה ואת הנפח שלה, ובהתאם לזה נקבע הקנס בניגוד לתליית מודעות. אני לא מכירה מה קורה שם אבל על פניו, כל פעם שהוא תולה מודעה הוא עובר את העבירה שוב. כל גדם שהוא מעמיס זה לא עוד עבירה.
<אורי מקלב (יהדות התורה):>
אדם שמעביר לולים של תרנגולות, והלולים האלה לא עומדים בתקנים ודברים כאלה. מה שאנחנו אישרנו פה זה קנס על כל לול. 

<אפרת חקק:>
על כל עבירה.

<קריאה:>
על כל תרנגולת או על כל לול?

<אורי מקלב (יהדות התורה):>
לא, על כל לול.

<יפעת רווה:>
שם זה נעשה, נכון, על כל לול יש מקומות שעשינו על כל 100 עופות, על כל כמות מסוימת.
<חגי שניר:>
זה אותו דבר.

<אורי מקלב (יהדות התורה):>
שם זה הגיע להרבה יותר.

<היו"ר ניסן סלומינסקי:>
פה זה עבירה אחרת כי פה זה על הובלה.

<אורי מקלב (יהדות התורה):>
שם זה על הובלה וגם כאן זה על הובלה.
<אפרת חקק:>
שם העונש המרבי היה הרבה יותר גבוה ממה שאני זוכרת. העונש המרבי על עבירה אחת. ואז העונש המרבי, כשאתה מגיע לזה - - 
<היו"ר ניסן סלומינסקי:>
כן, אילן.

<אילן שדה:>
אני, לצערי, עוסק בזה כבר כמה שנים. אנחנו קוראים לזה טרור כימי. אנשים עזבו יישובים שלנו – קיבוץ מצר, מצפה אילן, שכרו דירות במכמורת ומקומות כאלה. יש כאלה, משפחות, שלא יכולות לחיות בישובים. שמים בערב סמרטוטים רטובים מתחת לדלתות, נסגרים, מפעילים מזגנים, אי אפשר לחיות באזור. יש גם חולי סרטן ריאות ודברים כאלה לאנשים צעירים. אני יכול בהחלט לשבח את ועדת הפנים והעומד בראשה, דוד אמסלם, שהוביל את המהלך הזה בנחרצות עד לאן שהגענו היום. אנחנו בהחלט לא בסופו של תהליך. האם הקנסות גבוהים או נמוכים? הם בטח לא גבוהים. צריך לומר שיש צו עלוב כבר כמה שנים, שאוסר להעביר גדמים לשטחי איו"ש. יש צו. זה מתקיים? לא מתקיים. לא רק זה, גם לא אוסרים את הכנסת הפחמים לתוך מדינת ישראל. הרי אם לוקחים רכב ומפרקים אותו ורוצים למכור חלפים בתוך מדינת ישראל, תופסים את זה, לא נותנים להכניס את זה אבל את אותם פחמים, שהייצור שלהם גורם לנזק בריאותי באמת לא לעשרות, למאות אלפי תושבים באזור, את זה נותנים היום לעשות. לכן, הקנס חייב להיות גבוה.

<היו"ר ניסן סלומינסקי:>
הקנס הזה נראה לך?

<אילן שדה:>
כן. 10,000, הפיקוח שקיים, צריך לומר איך זה נעשה.
<היו"ר ניסן סלומינסקי:>
אתם גם מחרימים את זה, נכון? אם הפיקוח תופס.
<חגי שניר:>
יש לנו סמכויות לתפוס את המשאית.

<אילן שדה:>
ניסן, החקלאי בא ואומר ליצרן הפחמים: אני רוצה בשבוע הבא מטע נקי. זה הכל. אתה תעשה כבר את העבודה, תחתוך, תנקה לי, ואז הוא לוקח ונותן לו, זה לא בכסף. לפעמים כסף לזה, כסף לאחר, אנחנו גם את זה לא יודעים וזהו, יש לו מטע נקי, נגמר. החקלאי צריך לקחת גם הוא אחריות כי עד היום לא היה עליו את האחריות. מבחינה זו, התקנות, זה לקח הרבה זמן. 

צריך לומר דבר נוסף: יש שם מלאי לשנתיים ייצור במפחמות. זאת אומרת, זה שעשינו את מה שעשינו היום, ממתי שנתחיל לעצור עם פיקוח - -
<היו"ר ניסן סלומינסקי:>
למה אי אפשר שמפקד האזור יחרים - - 
<חגי שניר:>
עשו כבר, היתה פעולה לפני שבועיים.
<אילן שדה:>
אני אגיד לך: בשטחי C נהרסו המפחמות ב-A ו-B, לפי הסכמי אוסלו, ככה אמרו, שאסור, הצלחנו לשכנע את מערכת הביטחון שכמו שהם מחסלים טילים שנורים על ישראל או מקומות שמייצרים את הטילים האלה, אותו דבר צריך לעשות פה. זה טרור כימי וזה טרור של טילים. ולשמחתנו, לפני שבועיים התחילו לעשות, זו רק התחלה. זה גם היה בתקשורת, ראו את זה כי היה צריך להיות הבג"ץ, אז רצו להראות שעושים משהו. לשמחתי, הבג"ץ נדחה ויצטרכו לעשות, ואנחנו - -

<אורי מקלב (יהדות התורה):>
על פי רוב, איך מובלים את זה עם משאיות או עם טנדרים?

<אילן שדה:>
עם משאיות. עוקרים פרדס - -
<אורי מקלב (יהדות התורה):>
ומי שמוביל את זה, זה יהודים למקומות האלה או שהערבים באים - - 
<אילן שדה:>
לרוב זה משאיות של ערבים אבל גם יהודים. גם וגם.
<אורי מקלב (יהדות התורה):>
זאת אומרת, שהקנסות פחות אפקטיביים - - 

<חגי שניר:>
לא, זה לא משאיות של גורמים פלסטינים. רוב מי שעוסק בענף הזה זה בני מיעוטים משטחי ישראל, שלהם יש גם את צי המשאיות, גם את צוות הכורתים.

<אילן שדה:>
זה מערך שלם שצריך להיות והקנסות, מה שאני מקווה שתאשרו היום, זה חלק מאותו מערך. עוד לא גמרנו את זה, לצערי, אבל זה חלק נכבד מהמערך הזה, כפי שקורה עם הבטון והדברים האלה. זה מה שצריך. לכיוון הזה הובלנו.
<היו"ר ניסן סלומינסקי:>
יש הבדל בין עץ לגזעים? כי בהתחלה ניסיתם לעשות הבחנה אם הוא לוקח עץ בוגר או גזעים וגדמים. אין הבדל. כרגע, יש לנו סכום אחד – 500 שקל לקוב?
<אפרת חקק:>
יש כאן שתי עבירות.

<אורי מקלב (יהדות התורה):>
אני עדין רוצה לדעת אם זה עבירה אחת הכל או שזה יכול להתחלק. דהיינו, באופן תיאורטי אם אנחנו יכולים לקבוע שעל כל מטר קוב הקנס הוא 2,000 שקל. כשתגיע משאית, זה יהיה כפול 10 קוב והיא תגיע ל-20. לא יוכלו לתת לה את זה? אני רוצה לדעת למה זה נקראת עבירה אחת ולמה לא כולה - - - אני רוצה להבין. היו מקרים אחרים שזה לא היה ככה, שנותנים על כל עבירה. למה זה נקרא עבירה אחת? אותו בעל משאית טנדר לוקח שלושה קוב, זה נקרא עבירה אחת או אם הוא לוקח 10 קוב זה אותה עבירה?
<אפרת חקק:>
לא.
<אורי מקלב (יהדות התורה):>
למה היא נקראת עבירה אחת? אני רוצה לדעת להשכלה האישית שלי. למה זה נקרא כעבירה אחת? אותו בעל משאית - -
<יפעת רווה:>
המעשה, שוב, לפי מיטב הבנתי, כשאנחנו בודקים מעשה פלילי, אנחנו בודקים את המעשה. יש פה, איך שאני מבינה את זה, מעשה אחד. מעשה אחד של הובלה. את שיעור הקנס אנחנו קובעים לפי מספר העצים או לפי מספר החומרים או בכל דבר אחר, לפי מספר הדברים, כדי שתהיה לזה איזו שהיא סבירות, שלא מי שהעביר עץ אחד והעביר 10 עצים יקבלו את אותו קנס. אנחנו עושים את זה בהרבה תחומים שאדוני מכיר אבל העבירה נעשתה פעם אחת. זאת אומרת, יש הובלה אחת. אי אפשר להגיד שיש פה כמה עבירות ביחד. אפשר להגיד שיש פה עבירה אחת בכמות גדולה. אני אשווה את זה למשל לגניבה, שזה לא עניין של עבירות מינהליות אבל כשאדם גונב סכומים מאד מאד גדולים, הוא גונב חצי מיליון שקל, עדין העונש לא יהיה כמו מישהו שגנב 10,000 שקל אבל עדין זה גניבה אחת. מבחינת מספר המעשים זה גניבה אחת. זה אדם, שכשהוא מגיע לבית משפט הוא ללא עבר פלילי - - 
<אורי מקלב (יהדות התורה):>
אבל העונש יהיה אחר.

<קריאות:>
- - - 

<היו"ר ניסן סלומינסקי:>
העונש יהיה אחר אבל לא יסתכלו על זה כאילו הוא גנב חמש גניבות, שכל גניבה זה 10,000.
<יפעת רווה:>
נכון. זה לא ייחשב אדם עם עבר פלילי.

<אורי מקלב (יהדות התורה):>
אבל באפשרותי לתת קנס על כל נניח מטר קוב.

<היו"ר ניסן סלומינסקי:>
אבל בית המשפט יסתכל על זה כך. בית המשפט יסתכל על ההובלה שזו העבירה. בסוף זה יהיה שבית המשפט ייתן עונש הרבה יותר קל מהם, אז כולם יזרמו לבית המשפט.
<אורי מקלב (יהדות התורה):>
אני רוצה להחמיר את זה.
<היו"ר ניסן סלומינסקי:>
אני יודע אבל זה לא ילך כך.

<יפעת רווה:>
זו עבירה אחת.

<היו"ר ניסן סלומינסקי:>
השופט יסתכל על זה כהובלה - זו עבירה אחת. הוא לא יסתכל שבהובלה הזאת יש נניח חמש או שבע או אתה יכול לחלק על כל גזע.
<יפעת רווה:>
אם הוא יעשה את זה פעם נפרדת, ביום נפרד, במעשה נפרד - - 

<היו"ר ניסן סלומינסקי:>
זה משהו אחר. אז גם פה זה יהיה נפרד.

<יפעת רווה:>
נגיד לצורך עבר פלילי - נגיד שזה לא היה עבירות פליליות והיינו מעמידים את האנשים האלה לדין בבית משפט. אותו אדם שגנב חצי מיליון שקל הוא אדם שאין לו עבר פלילי. אנחנו מסתכלים על כל חצי מיליון שקל כעל מעשה. נגיד שהוא גנב 100 עצים, הוא מגיע לבית משפט ואין לו עבר פלילי. לא מסתכלים על העץ האחרון ואומרים: רגע, הוא גנב לפני זה 99 אחרים. לא, הוא גנב אותם ביחד, העמיס אותם ביחד או הוביל אותם ביחד – הוא עשה את זה כמעשה אחד. לעומת זאת, אם הוא עשה, נתפס ובהזדמנות אחרת עשה את זה בנפרד, אז כמובן שזה שתי עבירות.
<אורי מקלב (יהדות התורה):>
יוצא מדברנו עכשיו, לפי מה שאנחנו הולכים לאשר, שאדם שיוביל 10 מטר קוב, ואחד שיוביל 30 מטר קוב - יקבל אותו דבר - -
<היו"ר ניסן סלומינסקי:>
לא, ממש לא.
<אורי מקלב (יהדות התורה):>
כן, כן, כן.

<היו"ר ניסן סלומינסקי:>
אם בבית משפט אבל הם לא.

<אפרת חקק:>
- - - 

<אורי מקלב (יהדות התורה):>
זה בדיוק על מה שאני מלין כל הזמן, וזה לא יכול להיות.

<היו"ר ניסן סלומינסקי:>
הם מטילים את הקנס שלהם לפי מטר קוב עד למקסימום שהחוק נותן להם. זה הכל.
<אורי מקלב (יהדות התורה):>
כמה זה? זה יוצא ב-500 שקל, אני רק אומר שזה 30 מטר קוב, משהו כזה.
<היו"ר ניסן סלומינסקי:>
משאית בדרך כלל זה - -
<אפרת חקק:>
יש לזה מגבלה, זה נכון.

<חגי שניר:>
משאית ממוצעת היא 20. הפול-טריילרים הגדולים הם של 30. כלומר, אם אדם ייקח פול-טריילר הוא ייקנס בקנס המקסימאלי. פעמיים אז יקבל שניים. אם אנחנו נתפוס שני פול-טריילרים - - 
<אורי מקלב (יהדות התורה):>
לא, זה הובלה אחת.

<חגי שניר:>
לא, אם זה משאית של אחד וזה של אחר.

<יפעת רווה:>
זה חשוב. נכון, יש לזה מקסימום אבל בדרך כלל, בעבירות מינהליות או בעבירות קנס, כשהעבירה היא בסדר גודל יוצא דופן, לפי הנחיות, יכולים להיות קם מקרים של להעמיד בדין, שלא יסתפקו בקנס מינהלי. קנס מינהלי זה באמת כדי לגמור את זה וזהו.
<אורי מקלב (יהדות התורה):>
במקרה הזה אין דין.

<אפרת חקק:>
בדרך כלל את עושה את זה כעונש הרבה יותר גבוה בבית משפט. פה אין לך.
<יפעת רווה:>
זה המקסימום של בית המשפט, יש אז רישום פלילי  - -
<היו"ר ניסן סלומינסקי:>
טוב רבותי, בואו נסכם. אם אני מבין, לדעת המומחים וגם לדעת ראש המועצה האזורית, שהוא הנפגע המרכזי, הקנס הזה כן חזק מספיק כדי לחסום. בא נלך על זה אם יתברר שזה לא מספיק, אנחנו תמיד נמצאים פה, את זה אנחנו תמיד יכולים לשנות. אני לא צריך בשביל זה צו או משהו, זה כן בידי. אז אם אתם מרגישים שזה סכום מספיק ואפשר ללכת עליו – נלך עליו. תבואו בעוד תקופה מסוימת ותגידו: תשמע, זה לא מרתיע, בואו נתחכם ונעשה משהו, אני לא יודע, אולי ננצל את המוח של אורי למצוא פטנטים אחרים אבל אם כרגע התחושה שזה כן יכול להרתיע ולעצור, מה עוד שאתם מחרימים את המשאית, אני מבין, אז אני חושב שכדאי ללכת על זה.
<חגי שניר:>
אנחנו נוכל גם לבקש מבית המשפט חילוט של המשאית, שזה הרבה הרבה יותר כבד.
<אורי מקלב (יהדות התורה):>
מה זה "מחמירות"? חוזרות על עצמן?

<חגי שניר:>
כן, או שההיקף מאד מאד גדול.

<אילן שדה:>
עבירה חוזרת. 

<חגי שניר:>
המטרה היא להרתיע. אני חושב שבעל משאית שתופסים לו את המשאית לשבוע או לעשרה ימים, אובדן ההכנסה שנוצר מזה הוא גבוה לעין שיעור מאשר 10,000 שקל.
<אורי מקלב (יהדות התורה):>
זה המוביל. מה עם בעל הפרדס שלא עושה את זה?
<היו"ר ניסן סלומינסקי:>
לא מדברים עליו.

<אורי מקלב (יהדות התורה):>
זו גם שאלה חשובה בעניין הזה.

<חגי שניר:>
המגדל, אם הוא כרת את המטע ללא רישיון, הסנקציה היא בעבירה על כריתה ללא רישיון, שהיא כבר קיימת בחוק כשהקנס המינהלי עליה הוא 7,500 שקל לעץ, וזו הסנקציה שכבר קבועה בחוק ובתקנות.

<היו"ר ניסן סלומינסקי:>
אז בואו נחזור - -
<אורי מקלב (יהדות התורה):>
רק שניה, לפני שהוא כורת, הוא צריך להביא לך אישור מהמקום שהוא סיכם אותו שלהם הוא מוביל אותם?
<חגי שניר:>
כן, יהיו מספר אתרים מאושרים שאליהם אפשר יהיה להוביל את העצים האלה.
<אורי מקלב (יהדות התורה):>
זה בתשלום האתרים האלה?

<חגי שניר:>
קליטת העץ? אנחנו עוד לא יודעים את המנגנון הכלכלי. אנחנו מנסים לייצר מנגנון שיהיה "אינסנטיב" כלכלי להביא לשם אותם. אנחנו גם נותנים מענקים למי שירסק את הגדמים. בשנתיים הראשונות, ב-2017-2018 אנחנו מקצים לזה 6,000,000 שקלים, לריסוק של הגדמים - - 

<אורי מקלב (יהדות התורה):>
זה חשוב מאד.

<חגי שניר:>
ומציירים מנגנון כלכלי על ידי קול-קורא שהגנת הסביבה הוציאו, להקים מפעלים שישתמשו בשבבי העץ האלה לשימושים בתחנות כוח ודברים כאלה.
<אורי מקלב (יהדות התורה):>
כל מה שהמדינה תשקיע בנושא הזה, היא מקבלת הרבה יותר, התפוקה של זה או התשואה של זה היא הרבה יותר גדולה. ערך הקרקעות – מי שרק יודע את הנזק שזה גורם לא רק לאנשים, לאנשים זה ברור אבל נזק אמתי בערך הקרקע בסביבה ענקית – כל מה שהמדינה תשקיע בזה בתקנים ובפיקוח, זה עובר - -  

<היו"ר ניסן סלומינסקי:>
אני מסכים אתך ולהערכתי, בשולי הדברים, אם יהיה פיקוח אז גם לא רק עצים, יתפסו גם דברים אחרים. יש גם דברים אחרים שעוברים, שאנחנו לא רוצים שיעברו. ואם תהיה כבר מערכת פיקוח וכולי, אז כשהוא יתפוס משאית והוא ימצא במשאית לא גדמים אלא דברים אחרים שאסורים – גם כן יעזור לנו.

עכשיו, יש לנו כאן שני סעיפים - -
<חגי שניר:>
נכון, אני אסביר: הסעיף הראשון להובלת עץ בוגר נכתב על מנת לא לאפשר מעקף של הקנס באמצעות זה שיובילו עצים שלמים. פשוט יעקרו אתם משורשם עם הטרקטור, וישימו אותם - - 
<היו"ר ניסן סלומינסקי:>
זה מה שעושים היום. אם רוצים ליופי או לנוי - - 

<חגי שניר:>
לא, לא כהעתקה אלא יובילו אותם כדי לעקוף את נושא הגדמים ויגידו: זה עץ שלם, אני לא כלול - - 
<היו"ר ניסן סלומינסקי:>
וכמה הקנס שאתם רוצים לתת?
<חגי שניר:>
פה כתוב 1,000 שקל ו-2,000. לדעתי, גם פה אנחנו צריכים לרדת ל-500 כי גם פה, במשאית ממוצעת להכניס נפח של כמה עצים, יכנסו לא יותר מעשרה עצים שלמים.
<היו"ר ניסן סלומינסקי:>
אז אתם רוצים גם פה ללכת על 500?

<חגי שניר:>
אני חושב שצריך להאחיד את הסכום.
<היו"ר ניסן סלומינסקי:>
500 לעץ?

<חגי שניר:>
כן. 500 ליחיד לכל עץ, גם בסעיף (א) וגם בסעיף (ב).

<אורי מקלב (יהדות התורה):>
אין לכם חשש שיתחילו - - 
<אילן שדה:>
לא.
<חגי שניר:>
לא.

<היו"ר ניסן סלומינסקי:>
לא, בסעיף (ב) זה לא על עץ. בסעיף (ב) זה על מטר קוב.
<אפרת חקק:>
ואין אבחנה בין יחיד ותאגיד עכשיו?
<היו"ר ניסן סלומינסקי:>
אין, הוא ביטל את זה.

<חגי שניר:>
אם אתם אומרים שאנחנו יכולים כי אנחנו מגיעים לאותו מקסימום אז אין אבחנה כי גם רוב הסיפור לא בנוי על תאגידים אלא על - - 
<אפרת חקק:>
אז מה ההבדל בין מטר קוב לבין עץ? למה אנחנו לא קובעים את הכל לפי מטר קוב?

<היו"ר ניסן סלומינסקי:>
כי בעץ יש גם דברים שהם לא רלוונטיים לפחמים. יש לו את הענפים ואת הכל.
<אורי מקלב (יהדות התורה):>
יש לו כמה מטרים אולי באורך.

<אפרת חקק:>
כמה עצים בדרך כלל נכנסים?

<חגי שניר:>
לא יותר מעשרה, מקסימום עשרה, תלוי בגודל.

<היו"ר ניסן סלומינסקי:>
בקיצור - לסעיף (א) לעניין הובלת עץ בוגר – 500 ש"ח לעץ. בסעיף (ב) לעניין הובלת גזעים וגדמים של עץ בוגר מסוג הדר או אבוקדו – 500 ש"ח לאחד קוב.
<חגי שניר:>
כן.

<אפרת חקק:>
אני גם אעיר שהתקנות עממן הן בהוראת שעה של חמש שנים אז כמו שאתם כתבתם, התחילה היא רק מיום הכניסה של התקנות לתוקף, והם יעמדו בתוקף כל עוד הוראת השעה בתוקף.  

<אורי מקלב (יהדות התורה):>
אני כן רוצה להתחבר למה שהיושב ראש אמר או רמז על זה שבעוד שנה יבואו לתת דוח - - 
<היו"ר ניסן סלומינסקי:>
כן, זה שרציתי להוסיף עכשיו – בעוד שנה, אם אפשר, תבואו לדווח לוועדה - - 

<אורי מקלב (יהדות התורה):>
צריך לכתוב את זה.

<היו"ר ניסן סלומינסקי:>
אני אומר שיהיה דיווח בעוד שנה כדי לראות - - 

<אפרת חקק:>
בדרך כלל, בצווים עצמם אנחנו לא כותבים את זה.

<אורי מקלב (יהדות התורה):>
יש חובת דיווח?

<היו"ר ניסן סלומינסקי:>
טוב, אנחנו אומרים למשרד המשפטים – אנחנו רוצים שבעוד שנה תבואו בדיווח לפה – א. להגיד לנו כמה הצלחתם ואם הצלחתם לחסום את התופעה וכולי - -  

<יפעת רווה:>
אני מקווה שזה יהיה לפי זימון ולא שיש גם פה חובת דיווח.
<חגי שניר:>
יש לנו חובת דיווח לוועדת הפנים. אנחנו יכולים במקביל גם - - 
<היו"ר ניסן סלומינסקי:>
אז אצלנו גם כי אנחנו רוצים לדעת אם זה עוזר או לא וכן, אם יש צורך - -
<יפעת רווה:>
אבל לא בתקנות.

<היו"ר ניסן סלומינסקי:>
לא, אני מבקש מהם, לא כותב. אני אומר להם – אנחנו רוצים לדעת. יכול להיות שתגידו: תשמעו, כוח ההרתעה לא גדול, אנחנו צריכים סכום יותר גדול.

<אפרת חקק:>
אני גם רוצה להוסיף על זה: אם אתם באמת רואים שהסכום לא מספיק מרתיע, אתם תצטרכו לבקש תיקון חקיקה בוועדת הפנים כי המקסימום שאנחנו יכולים לתת לכם זה לא יותר מ-14,000. אז אין לנו הרבה ברירה.
<חגי שניר:>
אנחנו מעריכים שהסכום הזה הוא מספיק מרתיע, והוא הרבה הרבה יותר מהשווי הכלכלי של העצים האלה.

<היו"ר ניסן סלומינסקי:>
סיכמנו שבעוד שנה אתם נותנים לנו או מתי אתם צריכים לדווח בוועדת הפנים?

<חגי שניר:>
כל שנה.
<אילן שדה:>
אנחנו גם הולכים לבג"ץ, יש לנו בג"ץ.
<היו"ר ניסן סלומינסקי:>
רק שניה. כל שנה, אז בתאריך הזה, כדי לא להטריח, תלכו לשם וגם תתאמו אתנו מראש שגם תבואו לפה לתת דיווח. בסדר?
<אורי מקלב (יהדות התורה):>
בנושא של הדיווח לוועדה – זה לא בגלל גודל הקנס, יותר בגלל האכיפה. שם המשחק פה בסופו של דבר הוא אכיפה.

<היו"ר ניסן סלומינסקי:>
לא, אני מדבר על האכיפה.

<אורי מקלב (יהדות התורה):>
אם אנחנו נעשה את האכיפה, לא יהיה, אנחנו נמגר את התופעה הזאת. אז אפשר לחכות חודש, חודשיים, אנשים שיש להם כאלה דברים יחפשו להם דברים אחרים, אפיקים אחרים להכנסות או לפרנסה. לכן, בחלק הזה, בוודאי, אתם צריכים לפרסם את זה. משרד החקלאות, חגי, אני חושב שאתם צריכים לפרסם לבעלי הפרדסים, לחקלאים, אלה שיש להם כדי שהחוק הזה ייכנס מהר מאד.
<חגי שניר:>
אני בדיוק מחר בישיבה עם משרד פרסום לעריכת סרטון הסברה לחקלאים על התהליך כולל הפצת קמפיין במדיה דיגיטלית עם פלאייר הסברה, כולל כנס פרדסנים שניזום במהלך חודש ינואר בעניין.

<אורי מקלב (יהדות התורה):>
חוץ מאבוקדו ופרי הדר, אולי קצת תפוחים, מה יש עוד במדינה פרדסים?

<היו"ר ניסן סלומינסקי:>
לא, אחרים לא - - 
<חגי שניר:>
יש את כל הנשירים. יש תפוחים, אגסים, שזיפים, הם פחות מתאימים.

<היו"ר ניסן סלומינסקי:>
רבותי, אם כך - - 
<אורי מקלב (יהדות התורה):>
היושב ראש, בזמן בית המקדש העצים היו גוזמים עד ט"ו באב. אחרי ט"ו באב היו מפסיקים לעשות את זה ולכן, חוגגים בט"ו באב. חושבים שבגלל שהיו יוצאים לרקוד בכרמים, לא מבינים שהסיבות היו אחרות. היו סיבות שהיה זמן ללמוד תורה ולא היו עסוקים כיוון שהשמש שמייבשת את העצים האלה היא חמה עד ט"ו באב. בט"ו באב היא נחלשת.
<היו"ר ניסן סלומינסקי:>
ואז זה אקולוגיה. הייבוש של העצים הוא אקולוגי.

<אורי מקלב (יהדות התורה):>
בכל הדברים האלה רואים את ההבדל בין העצים, זה לא המציאו עכשיו בין פרי הדר וכולי. זה כבר חכמנו. אנחנו מכירים איזה סוג עצים, איזה יותר ניתנים לשריפה, איזה מעשנים יותר. הדברים האלה ברורים. לפני שאתה מאשר, תרשה לי חצי משפט: אני חושב שנעשה כאן הפסקה שלך בחוק ההסדרה, שהיתה הפסקה טובה מאד, שווה. היה לזה צורך מכיוון שהנושא הזה הוא נושא בוער תרתי משמע. הוא בוער לנו, הוא בוער לעוד אנשים, והפעולה הזאת היא פעולה שתרתיע והיא חשובה מאד אבל האכיפה, אנחנו רוצים לתת את המקסימום גם במקרה הזה, שלא נתנו. אני עדין חולק על האנשים המלומדים, שאני לא רואה הבדל בין לול, שכל לול הוא עבירה נפרדת או קנס נפרד, על אף שזו הובלה אחת לבין כאן, שאם היינו רוצים כל מטר קוב, היינו יכולים כיחידה אבל מטר קוב זו יחידה שנספרת כמו שלול נספר.
<יפעת רווה:>
גם שם זה לפי מספר לולים - - 

<היו"ר ניסן סלומינסקי:>
יפעת, אני צריך לסיים.
<אורי מקלב (יהדות התורה):>
קל וחומר. בכל אופן, אני חושב שאפשר היה לעשות את זה כאן אבל אני מקבל את דברי אנשי המקצוע, שזה יהיה גורם מרתיע מספיק.
<היו"ר ניסן סלומינסקי:>
אני רוצה לשבח את חברי, חבר הכנסת אורי מקלב וגם את חברת הכנסת שרן, שהיתה פעילה כנראה אבל היא רצה בין ועדה לוועדה. מצד שני, את המשרד החקלאות על ענפיו, איכות הסביבה גם נמצא פה?

<קריאה:>
כן.

<היו"ר ניסן סלומינסקי:>
וגם את איכות הסביבה וגבוה מעל את משרד המשפטים, שנמצא שם. אני רוצה לשבח את כולכם מצד אחד ומצד שני את אילן שדה, ראש מועצה ותיק, ותיק, שעושה דברים נפלאים, שלחץ ולחץ.

<אורי מקלב (יהדות התורה):>
- - - זה חוק אילן שדה.

<היו"ר ניסן סלומינסקי:>
אני חושב שהנושא האקולוגי – לפעמים יש לנו בתים שמחממים את הבית עם עצים. אתה רואה איזה – אני לא יודע איך זה בבית עצמו אבל לסביבה הקרובה, אתה צריך לסגור את הכל, זה טירוף. זה משחרר גזים, זה משחרר רעלים, זה דבר נורא. ופה, כשזה נעשה בעצמה, ודאי שזה גורם אקולוגי בעייתי מאד וברוך השם, אם אתם תצליחו עכשיו להפסיק את הפעילות הזאת, זה דבר אדיר. אנחנו רק שמחים ואומרים לכם תודה רבה.
מי בעד לאשר את תקנות העבירות המינהליות (קנס  מינהלי – יערות) (תיקון), התשע"ז-2016. לא צריך להקריא, נכון?

<אפרת חקק:>
לא צריך, בשינויים.

<היו"ר ניסן סלומינסקי:>
מי בעד ירים את ידו?

הצבעה

בעד – 3
נגד – אין
נמנעים – אין
תקנות העבירות המינהליות (קנס מינהלי - יערות) (תיקון), התשע"ו-2016, אושרו.

<היו"ר ניסן סלומינסקי:>
אושר פה אחד. חבר'ה, דיווח. סיימנו, אין יותר. הישיבה נעולה.
<הישיבה ננעלה בשעה 12:57.>

